khistorydata/jeongjo-sjw-relations huggingface dataset:
정조 16년
兵批判書李秉模進參判李鎭復病參議李喆模進參知未差承旨徐榮輔進以吳文常爲內禁將廉成郁爲景福將洪秀晩爲文兼許𣷯爲京畿水使馬仁爲許沙僉使李廷良長木浦別將尹守默爲公州營將朴震彧爲甕津別將金樂瑞爲慈母別將李蓍漢爲柔院僉使副司直趙宗鉉洪明浩李祖源徐龍輔李得臣鄭益祚申獻朝洪義榮尹行任林濟遠尹行元林道浩副司果李義緮金翰東竝單付徐邁修爲承旨
정조 16년
金孝建啓曰新除授都承旨徐邁修資是通政左承旨黃昇源資是嘉善都承旨例不得降付何以爲之敢稟傳曰左承旨許遞前望單子入之待下批牌招察任
정조 16년
金孝建以吏曹言啓曰孝陵別檢李東明呈狀內矣身自月初重患毒感一向委篤時月之內萬無起動之望云身病旣如是則不可强令察任今姑改差何如傳曰允今日政差出
정조 16년
吏批三政啓曰禮曹參議今當差出而擬望之人乏少外任竝擬何如傳曰允以金翰東爲副校理沈興永爲副修撰洪秀晩爲兵曹佐郞尹行逵爲孝陵別檢洪樂性爲奉常都提調洪樂性爲御營都提調趙宗鉉爲知義禁尹行元爲禮曹參議
정조 16년
以都監中軍望筒傳于徐榮輔曰觀此望筒可知乏人因此思之年富力强者只有李得濟申大顯任嵂等數人苟難如許合有變通前中軍申大顯仍任該倅今日政各別擇差仍令當日辭朝
정조 16년
四政以趙㠎爲會寧府使
정조 16년
承旨前望單子入之趙尙鎭黃昇源落點
정조 16년
以忠淸監司朴天衡啓本殺獄罪人槐山陰孝寬等三人原文案後錄事判付內啓下刑曹槐山囚陰孝寬獄段若非孝寬之下手豈是彦得之致命不可以傍無參證事出暮夜爲一分起疑之端而口鼻血湧一款最合商量是如乎孝寬之當下手勢設令極獰忒毒仰合面旣無必死之痕損則單內傷何至於大失血乎過吃酒多喫飯而旣醉且飽肚臟迷離一邊遭蹴蟠一邊發嘔衂則參跡究理或似信然然則彦得之死由於人乎由於渠乎觀此檢狀及推題斷斷於族類强弱亹亹於圊圂之光景莫嚴者實因而臆逆懸錄莫愼者詞證而捨却肯綮兺除良所謂錄啓跋語尤無依據但稱致命之內傷不辨內傷之所以然如許獄案何以判下當該道臣推考檢官推官等從重推考令新道伯嚴飭推官出意見盤覈以聞事分付爲旀忠州囚許昴獄段屍親發告也旣言染汗未退熱屍帳㾗損處亦說渾身之黃白此所以推官報辭之致疑於因病致死者是置藉使死者病餘喘喘死如隔紙無許哥之打之則必不致斃於許哥面前殺厥僧者非許哥而何似此獄理別無留難之端然厥僧之病果在垂死之境無關於打與不打是隱喩亦令新伯拔例更査如無疑端仍爲訊推不然具意見狀聞事分付爲旀同州囚李米奉獄段世萬之生前行事可可謂殺無惜殺之者非士師則殺死償命烏可已乎然世萬自來悍毒與人相關輒以石塊自撞不猒其肉之綻而血之濺云爾是隱則今所謂米奉之打者安知非世萬之自打乎是旀且況米奉羸而世萬强世萬之所居在於隔籬籬下有壯長親屬數箇漢而米奉則與之共力者特不過四寸太順一人世萬之噤口甘心與世萬親屬之不救不恤亦豈非常情之外乎其在求疑無疑求生必死之方合有十分審克之擧米奉身乙嚴刑一次減死定配爲良如敎
정조 16년
以忠淸監司朴天衡啓本殺獄罪人燕岐洪明烈等三人原文案後錄事判府內啓下刑曹爲旀燕岐囚洪明烈段外面驟看雖似强奸已成及因奸威逼兩件事而細究情法亦不襯着是如乎蓋明烈之强劫已自往年八月云云亦出於梁女之口而乃於過半載之後始爲判死生於明烈之手者抑何委折是隱喩假使梁女眞箇有羞赧欲死之心則固當於被劫卽時決性命暴心事之不暇而今此隱忍含默而何其久且遲也明烈之乘醉跟尋雖曰爲挑新憤起宿火之厲階是隱乃前則强劫後則詬辱强劫與詬辱孰輕孰重當初覆檢之已先起疑前後道臣之每欲傅輕俱不無意見此囚段但當以由我照處所謂明烈旣非常賤煞有班名而行奸則甘作强暴之事肆惡則又出刺殺之說恣行胸臆略無顧忌擧措心術俱甚駭痛當死不當死姑無論似此兇頑之漢不可無嚴法重治明烈身乙分付地方官就梁女所埋處大會人民除尋常嚴刑限己身減死定配爲旀公州囚趙巴金段傷處著而詞證備死者之死似無可疑第其正犯一款不出兩人當於巴金甘得兄弟之中定執換易而欲以巴金爲首則甘得已逃欲以甘得爲首則巴金自當囚而服者爲正犯乎逃不服者爲正犯乎況旀兄弟爭死雖難責之於蠢玆愚氓而巴金之終始替當良心不泯事足嘉尙甘得之一直推諉頑肚無狀律宜加倍然則此案如之何究竟爲可問于有司必曰舍巴金而取甘得云爾此固無害於敦俗之政而若使爲甘得者之實犯或者有一毫䵝䵢則亦非平允之義向於長湍抱川之獄以兄弟爭死竝從輕典是如乎此案段兄雖替當弟乃推諉湍抱之已例亦不可倣用然疑獄則疑獄兩犯則兩犯旣知其疑獄而以替當者牢定有所不忍明是爲兩犯而以推諉者硬執亦甚不可勢不可不皆付之於寧失不經之科而巴金疑中有可奬者甘得疑中有可痛者巴金段嚴刑一次放送甘得段嚴刑一次定配爲旀堤川守諸癸孫段殺死之獄以㾗損爲執定之斷案是隱則癸孫之獄所可疑者不過左肋脅一處而初檢曰微赤而柔軟覆檢曰靑紅而柔軟至於三檢亦只曰靑黑而不堅硬三檢如印一板是如乎厚采之致命傷若云在於左肋脅則軟而不硬者其可謂之㾗損乎但囊一庫雖皆曰彭脹亦皆結之以柔軟則執柔軟而斷以㾗損尤非重殺獄之義相關雖有公證毒打實無明贓兺除良當其輪氣熾行之時癸孫以方痛之人與厚采接身同臥互爲扶執安知無傳染於其間而囊之彭脹亦安知非熱結之驗乎由前由後正合從輕癸孫身乙特爲刑配爲良如敎
정조 16년
金孝建以弘文館言啓曰新除授副修撰沈興永時在京畿利川地經筵入番事緊請斯速乘馹上來事下諭答曰依啓
정조 16년
金孝建以弘文館言啓曰新除授副應敎李殷模時在京畿驪州地副修撰金熙稷時在慶尙道安東地經筵入番事緊請竝斯速乘馹上來事下諭答曰依啓
정조 16년
徐榮輔以都摠言啓曰入直內三廳武兼禁軍及軍兵等中日習射事自今十五日至二十一日依例姑停之意敢啓傳曰知道
정조 16년
徐榮輔以備邊司言啓曰卽接平安監司洪良浩所報則以爲戶曹因內司啓下牒呈宣禧宮手本以永柔縣通西通五里所在田畓一百十五結土地卽海嵩尉房立案築筒處今歸民土子孫微弱不能收拾欲賣本宮其間事實從公詳査報備局事有所行關故査問該邑後該縣令牒呈一一謄報云矣取見報辭則尹哥之締結京外無賴輩隨時變幻粧撰文券或納官府或賣宮房橫侵民田訟輒見屈非至一再前後文案昭然俱在假如尹哥之言明是海嵩尉築筒之地已作民田累世相傳之後決不可奪此與彼況且海嵩房築堰立案在於崇德順治之間民人等轉相賣買在於萬曆天啓之時則年代逈絶先後判異其爲民田的然無疑蓋此土地在於本縣蓮下通海蘇湖三面之間潮水出入之浦口而築筒旋破依舊成海過七八十年之後尹得麟稱以自家之筒放賣於肅川民人金振鐸李震杓等處而右人等與蒲邊民人相訟見屈其後辛亥得麟又賣於耆老所而自本所別遣摘奸則堰無築㾗畓是民命故其時縣令論報營門逐送差人又於丙子更欲起訟下來而身死平壤地則其主人崔晃者收得本文記連結金祥重林德培等稱以寧嬪房買得圖出戶曹關文而與本縣座首楊震恒潛自符同占奪民田畢竟受刑狀聞定罪逮至丁丑以內司買得行査本道而因該道臣狀達買得文書依續典勿施作俑人照法勘罪事自廟堂稟處竝依道臣所請施行又至庚辰自忠勳府買得而本道防報又於己丑自龍洞宮買得又於辛卯自宣禧宮買得而自該邑論報營門俱爲勿施矣前後事實如此而今於年久之後尹聖烈以士夫之孫倖其萬一之望假托未推夤緣雜類欲賣宮房有此起鬧之狀萬萬痛駭其罪狀令秋曹或該道道臣隨其所在捉來照律定配以懲日後陳告者之朝家飭禁何等截嚴而敢以虛謊之事肆然作俑極爲狡惡依大典通編律勘處而今若不拔本塞源日後民弊將無寢息之時丁丑年民人處決給立案一張外所謂尹哥僞造文蹟一倂收聚使之官庭燒火永除民人等流來痼瘼何如傳曰允日前於平壤田庄事有別般處分卿已見之乎觀此草記此事甚於平壤事尋常訟理循例決給者名以回下公事則猶不敢更事作奸況申目判付事體尤何等嚴重則敢以此事起訟於此時尤萬萬痛惡陳告人一一査出向問首從令刑曹捉來嚴刑取招照法痛繩卽爲草記事分付下去司差果以何許事端尋出之人則忍於申目決處之事敢欲挺身圖利乎渠輩雖不足說痛惡則十倍於奸民令道臣嚴飭地方官大會邑民於場市以其罪狀曉喩後各別嚴杖仍以此意關飭該邑更以此事發口起訟者直爲刑配後狀聞事分付可也
정조 16년
徐榮輔以備邊司言啓曰卽見平安兵使柳孝源狀啓則枚擧龍川府使柳光國馳報以爲薪島搜討則彼人額數爲二十一名中船二隻小船一隻結幕爲三處故諭以邊禁之至嚴使卽撤還而搜討一款勿拘定限頻頻入察之意判下申飭不啻嚴截則初不瞭察以致彼人之結幕漁採已極可駭撤還之時必有裝載物件而不爲開錄泛稱收拾行李云者亦涉曚然其在嚴邊禁杜後弊之道地方官及該僉使俱難免弛緩之罪龍川府使柳光國彌串僉使李烜等罪狀請令廟堂稟處道臣亦以此狀啓矣所謂結幕不過漁採往來之類旣已驅逐出洋之後設有擧行之不免疎率者道帥臣或誡飭或懲勵無所不可不必以此上煩朝廷狀啓內辭緣置之何如傳曰允後復禁弛有如前雜亂之弊兵使自斷處置地方官及邊將拿致嚴棍俾爲實效可也
정조 16년
徐榮輔以備邊司言啓曰卽見平安監司洪良浩狀啓則道內鎭堡還穀救弊之方有所指陳便否矣關西各鎭堡還穀之弊無鎭不然而其中江界爲最甚江民爲最矜府使權以此別爲狀聞故臣纔已逐鎭論列以俟處分此則今不必疊床而道臣狀啓中所論各鎭反作虛錄荒麤腐朽等項最爲鎭民莫可支吾之祟鎭勢莫可收拾之端雖折米而言其數極甚夥然此非自下敢爲直請蕩減者江州狀啓覆奏中旣請博詢以處故今此論列只以列鎭之當年已還分及荒麤簸揚後實粒庫中所稱精實者磨鍊較戶之需矣義州所管淸城等六鎭以時存還分及精實者較諸民戶則自可相當蓋略干加分與那移名色不當以蕩減擬議別無爲弊之端而玉江鎭所餘還穀三百二十石零依地方官所請使之移付邑倉爲宜昌城所管昌洲等六鎭或有戶穀相當處或有民多穀少處而雖穀少處那移名色若皆捧入庶可有補如是而猶且不足則以本府還穀依其數折米區劃楚山所管阿耳等三鎭內山羊會戶穀相當無容更議阿耳則較量還分所餘爲一千餘石車嶺則不足爲三百六十餘石以阿耳之多益車嶺之寡極爲便好但七百餘石猶有餘數而阿耳處在鴨錄江上山頂最高處四無隣近州郡移轉非所可論減分增留毋或如前流弊之意各別申飭牛峴鎭則査官結辭旣以精實無頉爲言且取見牛峴前僉使柳文養疏本則其所說弊只及於山羊會等處本鎭則別無擧論其無頉可知道臣狀啓旣已回啓則其疏所論不必更爲枚擧安州所管老江鎭較量還分餘穀爲六百餘石而本州民人則以還多以爲痼弊決不可添送若依地方官所請移送本鎭屬水軍所在各邑使水軍糶糴則無前之弊又必層生六百餘石區處似不甚難傍近州郡還穀不足處量宜分劃之意分付道臣龍川所管彌串鎭較量還分餘數爲三百石零此則移付本府近倉無妨鐵山所管宣沙等二鎭內西林鎭戶穀相當無容更議宣沙鎭較量還分餘穀至爲三千四百餘石之多此則決不可仍置俾爲絶苦之弊而三千餘石穀物雖欲益寡其勢必不可成雖欲作錢鳩錢必無其路減其所分增其所留或可爲救弊之策乎分付道臣與地方官及該鎭將爛熳商議其所區處使之更爲狀聞至於身彌島移置鎭穀年年增加使島民莫能支堪事極可駭此後則原數外耗條逐歲還送本鎭之意另加申飭朔州所管仇寧等二鎭內仇寧則較量還分餘穀雖爲百餘石不必更爲區處至於幕嶺較量之外餘者至爲一千七百餘石之多此則不可仍置其所區劃之方依宣沙鎭例使道臣更爲狀聞順川所管龍淵鎭較量還分餘穀爲七百五十餘石傍近郡邑如有還穀不甚夥多處量宜分劃似無不可雲山所管委曲鎭較量還分餘穀不過爲百餘石不必更爲區處碧潼所管林土等五鎭內林土鎭較量還分餘穀爲一百三十石零小吉號里較量還分不足爲五十石以林土所餘劃給爲好楸仇非還分不足爲一百八十餘石小坡兒不足爲三十石零廣坪不足爲三十餘石右項三鎭不足以本府附近倉還穀各爲分劃之意分付郭山所管壬海鎭較量還分餘穀爲一千四百四十餘石此則決不可仍置其所區處亦依宣沙鎭例狀聞事分付渭原所管吾老梁等三鎭內吾老梁較量還分餘穀爲二百五十餘石乫軒洞餘穀爲一百四十餘石嗭洞則不足爲三百五十餘石以吾老梁乫軒洞兩鎭所餘者移補則似爲便好以此分付价川所管金城鎭較量還分餘穀爲二百三十石此則區處非難使道臣量宜處之至於會各穀之皆以小米代捧地方官所請出於便民之意特爲許施恐似無妨寧遠所管寧城鎭戶穀相當不必更爲擧論陽德所管兔城鎭較量還分餘穀不過百餘石此亦不必更爲區處上項四十二鎭堡逐鎭論列者蓋除去其腐朽反作虛留反閱時欠縮等條只就時存及那移之不可不捧者停退未捧之自當次次還捧者荒麤簸揚後實粒作石者而較量言之此則必使營邑鎭曉然知之然後可無眩於擧行之患而若其細節間潤色之在乎道臣之細入思量除害利民之如何當此宵旰西顧必欲大更張大釐正之時雖不更加申飭居宣化之地者豈不思所以盡心對揚乎至於各鎭犯科鎭將之名登啓本者不可不一番拿處使後來者知所懲畏斷不可已矣如是釐正之後若耗上殖耗而一例置之則十年後穀多病民之弊必復如前自今以後其生弊與否令道臣限十年狀聞區處之意別爲定式至若柔院鎭許多弊端前此道臣別爲狀聞而其時聖敎若曰待道內各鎭堡釐正狀啓來到當一體處分矣聖敎如此今此覆啓之中所當一體論列而但其折米都數五千三百八十三石零內二千五百三十七石零虛錄反作一千七百九十五石零空殼各倉所在粟三千五百九十一石零內實粒粟只爲一百七十九石零空殼至爲三千四百十二石零一鎭之中如許逋欠曾未所聞若欲鱗次徵捧則二百七十戶之民必將擧懷逃散之心若欲一例蕩減則國穀之虛耗姑捨勿論日後鎭將之不爲盡誠典守吏民之不爲嚴畏國法卽必然之勢臣於此實不知何以則爲得中博詢廷臣而處之恐爲得宜犯科該鎭將亦令王府從重勘處何如傳曰允條列甚詳竝依草記施行其中更爲狀聞者卽令論理狀聞切勿如前因循事嚴飭而昨年因停退蕩減之擧必有虛實相混之弊雖一一精細無錯此狀啓卽昨冬修啓者以此穀簿難以的信更令道伯將此回啓推移排比秩秩區別狀聞各鎭穀物釐正之後限十年狀聞區處一款亦令道臣待出場揭板於各鎭俾爲民之擧久而不懈柔院鎭事寧有如許事理乎然決不可以屢千石虛錄與空殼侵徵於數百殘戶虛簿之指徵無處者空殼之發賣無路者以該郡守沈樂洙別定差使員馳到本鎭大會民人火其簿燒其殼而逋之可捧穀之可分者亦皆分別報營以爲轉聞之地莫曰弊之出自何年有法則豈可勿論首犯鎭將如可査出卽其地定配時任鎭將之飭敎之下不思贖罪之方肥己虐民之事西歸之帥臣言之補還之鎭將亦言之豈不無狀之甚乎該僉使尹進五令道伯拿致營門嚴棍道內充軍旣始之事豈可泛忽以關係民隱不殫酬應如是申複道伯若於査櫛區別之際一有不謹其可曰體委寄之意乎竝以此意嚴飭可也
정조 16년
徐榮輔以備邊司言啓曰湖西四寺蹲杮進上之一齊革罷在僧徒實爲莫大之惠澤而忽請復舊至有上言之擧決非諸僧本意必有甚麽委折故關問道臣矣今見所報則定惠寺僧再瞻因禁葬受刑官庭欲爲上達之計托以豪强侵漁仍請進上復舊頑習極爲可痛僧再瞻刑推一次照律之意分付道臣雖此後以進上革罷之故官屬與班名之人或有凌侮侵逼於寺衆之弊則續續廉探各別重治使朝家惠澤有始有終之意亦爲申飭何如傳曰允各別嚴飭此後更以僧弊之無減於進上蠲減之前有所登聞則不飭之道伯重推當該地方官直捧拿處傳旨以示示信之意可也
정조 16년
徐榮輔以備邊司言啓曰卽因慶尙監司鄭大容條列榮川郡三條弊瘼狀啓有草記稟處之命矣取見其狀本則所論三條卽軍政也田政也穀簿也本郡以四五百應役之戶簽三千名納布之丁其隣族之侵疊役之苦不待多言自可洞悉旣聞之後固宜盡心矯救而顧此軍弊今之八路郡縣何處不然雖以近日北關嶺東一二狀聞言之輒請自他道來者竝爲還送本邑此實出於我躬不閱之意而廟堂覆啓之不得許施亦由於千思萬量終沒好策之致今於榮川事亦何以異於是乎道臣狀啓旣以道內則還送與移定間自臣營參量加減推移變通爲辭營門旣有所量宜變通則本郡之弊自當漸祛他道來七名軍丁之仍舊與還送似無大段損益此則依前置之至於東伍則此非納布搜得不至甚難裒多益寡專委道臣使之便宜擧行田政則雖曰關係莫重被災之後復舊無策則虛結白徵實非懷保之道依狀請二百七十九結四十負三束特許永災從實許頉之意分付度支而今雖沙礫堆積日後次次開拓亦必有時雖曰永頉每年另加審察隨起還實之意亦爲申飭道臣單代穀之從時在改錄本道多有特恩許施之處恐不可異同依狀請一例釐正使民息肩之意一體分付何如傳曰允
정조 16년
徐榮輔以備邊司言啓曰軍餉居末拿問居二決杖居三推考還上居末決杖居二推考居三勿論旣有元事目還上未準捧居末拿問而若邊地守令則依前決杖舊還未準捧守令論罪事載在通編矣卽見平安監司洪良浩咸鏡監司李文源忠淸前監司朴天衡捧未捧狀啓則平安道新軍餉居末龍川前府使宋益休居二嗭洞權管南宮烈居三植松萬戶鄭仁大新還上居末車嶺前僉使李彦緖居二宣川府使尹範敍居三嗭洞權管南宮烈舊軍餉全未捧龍淵別將尹興權金城別將李熙修舊別軍餉全未捧城山別將朴以徽舊還上未準捧殷山縣監徐有鍊舊還分補城穀全未捧慈母山城別將朴文曾咸鏡道新還上居末鍾城府使梁垸居二文川郡守洪樂淵居三三水府使吳載衡忠淸道新還上居末德山兼任海美縣監李永喆居二淸風府使洪喜榮新軍餉居末德山兼任海美縣監李永喆云矣新舊還餉未捧居末居二居三及舊還餉全未捧守令邊將竝依事目勘處至於設賑邑鎭自前有分揀之例龍川前府使宋益休植松萬戶鄭仁大車嶺前僉使李彦緖宣川府使尹範敍三水府使吳載衡竝依事目勿論之意分付何如傳曰允
정조 16년
吏批三政以申啓文爲海美縣監
정조 16년
徐榮輔以義禁府言啓曰定山前縣監李顯民原情公事判付內當該前道臣待其交龜拿問査奏事命下矣忠淸前監司朴天衡時在任所待其交龜發遣府書吏拿來何如傳曰允
정조 16년
徐榮輔以義禁府言啓曰時囚罪人李甲龍原情公事判府內功議區別以草記考律勘放事命下矣李甲龍全羅監司鄭民始狀啓據司僕寺覆啓內旌義縣甲辰年欠縮馬爲一百九十三匹欠縮之數旣如是夥多則其不勤監牧之罪在所難免雖已遞職不可置而不論令該府拿問勘處罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣李甲龍杖一百收贖告身盡行追奪而其十代祖濟開國功臣云功減一等杖九十收贖奪告身四等放送何如傳曰允
정조 16년
徐榮輔以義禁府言啓曰全羅監司狀啓內奴婢査正事前後飭敎勤懇申嚴而靈巖前郡守徐潤載不思仰體之道只憑陳告之言混錄平民者萬萬可該其罪狀令攸司稟處事啓下矣徐潤載以公州營將時在任所云依例發遣府書吏交代後拿來何如傳曰允
정조 16년
義禁府啓目庇仁前縣監白東脩原情云云傳旨內辭緣泛稱遲晩刑推得情何如判付啓以草記區別功議考律勘放爲良如敎
정조 16년
徐榮輔以義禁府言啓曰時囚罪人白東脩以草記區別功議考律勘放事命下矣白東脩傳旨內漕船事目本自申明昨年飭敎何等截嚴而九隻船之一時致敗嶺漕設始後所未有之事不爲殫心任其盲進以致掌內覆沒之如是數多者有護送之名而無護送之實可以知之事之可駭莫此爲甚拿處罪取考律文則大明律不應爲條有曰凡不應得爲而爲之事理重者杖八十大典通編推斷條有曰凡私罪杖八十奪告身三等犯枉法受贓外笞杖竝收贖矣白東脩無功議云杖八十收贖奪告身三等放送何如傳曰允
정조 16년
徐榮輔以刑曹言啓曰因獻納朴瑞源上疏逆臣李顯重子圭永爲先絶島定配事命下矣依下敎罪人圭永全羅道羅州牧黑山島定配所卽爲押送之意敢啓傳曰知道
정조 16년
徐榮輔以左邊捕盜廳言啓曰賊人金景淵所偸贓物照數推出皆已分給其主而其兄景涵依下敎移送秋曹比閑雜人加等照律以爲絶島爲奴之意敢啓傳曰知道
정조 16년
禮曹啓目淮陽府義嶺德溟兩廟致祭吉日六月初四日爲吉云以此設行何如判付啓依所啓施行爲旀祭文當親撰而令畿邑郵官守令各其地方次次齎傳傳于東伯招致該倅傳香事分付道伯爲良如敎又啓目文忠公鄭夢周贈參議鄭保墓致祭日字來六月十二日而其墓在於龍仁地以此日設行何如判付啓依所啓施行爲旀以二十五日爲之爲良如敎
정조 16년
領敦寧府事洪樂性箚曰伏以臣病伏奄奄中卽伏奉御營都提調除命而臣方帶禁營則不得兼綰卽是不刋之規臣亦已再蒙體諒之恩矣軍門重任不宜一時虛縻玆敢仰籲伏乞亟賜遞改以存公格焉取進止答曰省箚具悉卿懇兼綰事所請依施仍傳曰此批答遣史官傳諭
정조 16년
獻納朴瑞源疏曰伏以臣於見職乍遞旋叨輒事冒膺不敢言私者誠以星九兩賊之啓未蒙兪音則人不得爲人國不得爲國晦塞之義理日益晦塞斁絶之倫常日益斁絶故鎭日詣臺粗效沬飮之忱而誠未仰格天討尙稽臣每當傳啓之際徒承不允之批益不勝腐痛抑鬱直欲溘然而無知也星賊之情節未覈九賊之當律未施以致窩窟根柢之迄不究得似此國綱似此獄體古今天下寧有是耶伏乞聖上穆然深思亟允群請使今日臣子得以自廁於橫目之列焉噫嘻戊己以來許多劇逆之窮兇絶悖剮戮刀磔尙此不足思之膽掉言之髮豎而其中逆臣李顯重之負犯又何等至凶至憯而王章未加於生前官爵自如於身後輿情痛惋去而益深臺閣之臣方擬次第論啓竝與上項諸賊同請追施當律少伸積年憤菀之忱而目今顯重之子圭永渠以凶醜之種賦性之悖戾行己之屭慝爲世指目厥惟久矣方當懲討之時固宜縮伏竢勘而乃敢自同無故晏然偃處出沒無常蹤跡閃忽聽聞所及莫不驚駭近來隄防雖曰無嚴豈有若此之無忌憚極凶頑之類乎逆臣之悖子不可一刻置之於輦轂之下臣謂逆臣顯重子圭永亟令攸司爲先施以絶島定配之典斷不可已也臣無任屛營激切祈懇之至答曰省疏具悉李圭永事依施
정조 16년
喬桐府使許𣷯敎書王若曰舊制復屬於舟楫設置顧不重歟新彩頻變於旌旗委毗意有在也玆將三路管轄之任庸付一代干城之材惟卿歷試州營綽有聲譽乃祖忠壯之殉節南漢可驗家聲向來御史之案贓西城蓋非其罪仰先朝薦拔之非偶所取者身手赳赳惟今日嚮用之不衰已知其心事斷斷眷玆桐閫寔我重防控沁都唇齒之形奚但一面鎖鑰作湖南海咽喉之地最重三道藩維苟非盤錯之材曷任韜鈐之責玆授卿以京畿水軍節度使兼三道統禦使喬桐府使卿其祗服寵命益殫壯猷邊圍良謨宜存桑土之戒軍兵庶務須盡芻牧之方自餘弛張之要惟在施措之擧於戲按一島魚龞之民厥惟保障付萬斛龍驤之士宜體倚毗故玆敎示想宜知悉知製敎李貞運
정조 16년
壬子五月十二日辰時上御誠正閣諸承旨持公事入侍時右承旨李晩秀右副承旨徐榮輔同副承旨金孝建記事官李海淸假注書鄭尙愚記事官李重蓮林景鎭待敎徐有榘以次進伏訖上命讀公事晩秀等讀奏積城縣監李世胤到任啓咸悅縣監趙鎭坤到任啓東萊倭船入歸啓務安縣大同船裝發啓海美縣田稅大同裝發啓龍仁縣反庫啓蝟島僉使王道源到防薺浦萬戶金擎廈到防啓鐵串鎭反閱啓江原監司有旨祗受啓京畿監司同推啓罪人安泰之寧海府到配事罪人金日奉順天府到配事黃海兵使捉虎申飭啓命書判付訖命書榻敎曰都承旨更爲牌招又命書榻敎曰進御加味香橘茶一貼煎入又命書榻敎曰未下直監司閫帥守令皆令當日辭朝又命書傳敎曰近因難於酬應欲爲下敎而未果此亦民事不可緩況矯弊之時不可不擇差南兵使報瓜之代令該曹以有聲績可合蘇弊之人口傳拔例差送事分付孝建曰同罪未敍人隨卽提稟事曾有定式矣前副校理宋祥濂李貞運旣已蒙敍除職而前校理沈興永前修撰李祉永崔顯重俱是同罪之人故敢此仰達矣上曰竝敍用可也出擧條上曰前修撰金翰東入侍賤臣承命出與金翰東偕入進伏上曰嶺儒何日當下去乎翰東曰雖伏承口傳下敎而儒生輩以爲二十二日前無下去之意云矣上曰昨有給回糧之命而不爲祗受云旣非抄選則其在國體賜送之物豈可不受乎予則以待士之道又命給留糧若此則必當下去矣大抵今番嶺儒之擧不言之中義理闡明亦不可謂言不行矣而但猶未詳知裏面矣筵中不得已略爲敷示而伊日予之神思抑塞且値夜深有一語未得提及者粵在甲申三月先朝眞殿口奏後有所下敎於予而史官記之矣昨筵言及於提調爾其問之可也上曰李㙖之辭職其在廉隅固可尙而此後若除職則豈可不行公乎李敬儒金熙稷年爲幾何翰東曰熙稷則五十歲敬儒則四十二歲矣上曰此兩人頗不草草故有收用之命矣至於爾之以嶺儒下去前不爲行公於玉署誠過矣命退諸臣以次退出
정조 16년
壬子五月十二日午時上御誠正閣忠淸監司入侍時同副承旨金孝建假注書鄭尙愚記事官李重蓮林景鎭忠淸監司李亨元以次進伏訖上曰錦伯進前可也亨元進伏上曰本道素稱難治且當數遞卿須克體旬宣之責毋負委寄之意可也何間當到營乎亨元曰十六七日間可以到任矣上曰雨澤何如云耶亨元曰槪聞高燥之處雨澤未得周洽內浦則未移尙多云矣上曰方伯威重然後可以彈壓一路且近來紀綱解弛須勿損體可也頃者前道臣狀罷定山倅而賑邑守令中不善擧行者豈獨定山一邑乎卿下去後昨冬賑邑守令中能否一一詳察如有莫體分憂之責者不待殿最摘發論罪可也亨元曰臣以漕轉事有區區所懷敢此仰達矣嶺南三漕倉創立之時設施規模十分嚴密其中各船都沙工與格軍必以慣習水路根着有實者擇定至於領船色吏亦以該邑中勤幹信實者差遣故果有其效漕運誠幸矣近來則漸不如前臭載之患至於今年而極矣蓋沙格與色吏定例所給越海之糧極其優厚故人爭願屬不無奸弊爲都差員者亦拘顔私多有違式之事云揆以當初事目本意寧不寒心臣意則自廟堂嚴飭該道沙格則必擇年久慣水者色吏則亦以各其漕倉邑信實者另加擇送無違當初事目定式之地何如上曰出擧條令廟堂各別嚴飭可也出擧條命孝建宣諭訖命退諸臣以次退出
정조 16년
壬子五月十二日午時上御重熙堂右承旨左副承旨入侍時右承旨李晩秀左副承旨徐榮輔記事官李海淸徐有榘林景鎭以次進伏訖上曰柔院僉使當日辭朝出榻敎上曰左承旨許遞出榻敎上曰同副承旨入侍出榻敎賤臣承命出與金孝建偕入進伏孝建曰兵曹番次苟艱而明日以後則不得肅謝新除授參知權以綱牌招察任何如上曰依爲之出擧條命退承史以次退出
정조 16년
行都承旨趙尙鎭坐行左承旨黃昇源坐右承旨李晩秀坐直左副承旨申獻朝坐右副承旨徐榮輔坐直同副承旨金孝建坐注書李海淸仕直一員未差假注書鄭尙愚仕事變假注書金熙華仕
정조 16년
藥房提調鄭昌順副調趙尙鎭啓曰伏未審日間聖體調攝若何寢睡水剌之節膈氣往來之候何如進御湯劑已準三貼臣等率諸御醫趁早入診詳察聖候議定繼進當否爲宜王大妃殿氣候何如惠慶宮氣候何如臣等不任區區伏盧敢來問安竝此仰稟答曰知道慈殿慈宮氣候一樣卿等不必入侍湯劑事停止爲可
정조 16년
李晩秀以禮曹言啓曰卽接宗廟署所報則今日之雨宗廟後北苑階二間餘今朝全然頹圮云正殿至近之地有此頹圮之患不可無慰安之擧慰安祭今十五日望祭兼行祝文中以此意措辭添入而修改等節待快晴擇日擧行何如傳曰允
정조 16년
行都承旨趙尙鎭坐行左承旨黃昇源坐右承旨李晩秀坐左副承旨申獻朝坐直右副承旨徐榮輔內閣直同副承旨金孝建坐直注書李海淸仕直一員未差假注書鄭尙愚仕事變假注書金熙華仕
정조 16년
傳于李晩秀曰傳香承旨馳詣宗廟景慕宮奉審摘奸以來
정조 16년
傳于金孝建曰承旨入侍
정조 16년
壬子五月十四日卯時上御重熙堂承旨入侍時右副承旨徐榮輔同副承旨金孝建記事官李海淸徐有榘以次進伏訖上曰傳香乎榮輔曰姑未傳香矣上曰禮房承旨傳香後奉審以來可也賤臣承命出傳命退承史以次退出
정조 16년
行都承旨趙尙鎭坐行左承旨黃昇源坐直右承旨李晩秀坐直左副承旨申獻朝坐右副承旨徐榮輔內閣直同副承旨金孝建坐注書李海淸仕直一員未差假注書鄭尙愚仕事變假注書金熙華仕
정조 16년
傳于徐榮輔曰承旨入侍
정조 16년
以水原府使李敬懋狀啓武士試取事傳于李晩秀曰雖値齋日此亦爲所重使之試取修試記以聞而傳令祗受後試取成冊當依例報于壯勇營而忽送於政院成冊之呈于政院果有前例乎予視水原如視京營而該府使對揚之慢忽愈往愈甚飭敎之墨未乾有若不知者然此雖一事萬萬未安後勿如是事回諭
정조 16년
李晩秀以禮曹言啓曰卽接宗廟署所報則連日之雨永寧殿西月廊北邊朴工上東邊蓋板及女夫瓦十餘張今朝墜落云正殿至近之地有此墜落之患不可無慰安之擧慰安祭不卜日今十七日設行而修改等節待快晴擇日擧行何如傳曰允
정조 16년
壬子五月十五日卯時上御重熙堂承旨入侍時右副承旨徐榮輔記事官李海淸洪樂游林景鎭原任提學吳載純原任直提學李秉模以次進伏訖載純等曰是月載屆聖慕益復如新近日聖體若何上曰一樣矣上曰今番之雨似已周洽言念民事誠萬幸矣載純曰今番甘霈三日乃霔雖高燥奉天處似無不足之慮矣命退諸臣以次退出
정조 16년
李晩秀以禮曹言啓曰卽接東關王廟守直官所報則正殿東西挾門外兩處今番大雨滲漏外三門東邊內朴工頹圮雜像一坐及女夫瓦五張莫沙三張竝爲墜落東邊土入室簷下滲漏云修改之節待快晴擇日擧行何如傳曰允
정조 16년
徐榮輔以兵曹言啓曰卽接宗廟入直部將白仁喆牒報則宗廟東邊舊築墻垣三間許及西邊舊築墻垣二間半許因雨頹圮云臣馳進看審後令該監爲先以杻把子堅實圍排依例樹柵而衛軍各二名分定限改築間嚴加守直亦令巡羅營門申飭校卒另加巡察之意分付何如傳曰允
정조 16년
壬子五月十六日辰時上御重熙堂承旨入侍時同副承旨金孝建記事官李海淸徐有聞林景鎭以次進伏訖上命書傳敎曰傳香承旨馳詣永寧殿奉審摘奸以來上曰惠慶宮進服香吉茶十貼製入出榻敎命退承史以次退出
정조 16년
壬子五月十七日卯時上御重熙堂都承旨入侍時行都承旨趙尙鎭假注書鄭尙愚記事官洪樂游林景鎭以次進伏訖尙鎭曰多日淸齋聖體若何上曰大體一樣而膈氣有時升降矣尙鎭曰伏承膈氣往來之敎下情不勝悶迫茶飮之屬議定何如上曰置之仍命退承史以次退出
정조 16년
藥房提調鄭昌順副提調趙尙鎭啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏盧敢來問安竝此仰稟答曰知道慈殿慈宮氣候一樣卿等不必入侍矣
정조 16년
傳于申獻朝曰承旨入侍
정조 16년
壬子五月十八日卯時上御重熙堂承旨入侍時行左承旨黃昇源假注書鄭尙愚記事官洪樂游林景鎭以次進伏訖上曰顯隆園祭享時香奉行之路旣由露梁祭物奉行之路亦以露梁爲之事自政院招致太常官員分付可也仍命退承史以次退出
정조 16년
行都承旨趙尙鎭坐行左承旨黃昇源坐直右承旨李晩秀坐左副承旨申獻朝坐直右副承旨徐榮輔內閣直同副承旨金孝建坐注書李海淸仕直一員未差假注書鄭尙愚仕事變假注書金熙華仕
정조 16년
壬子五月十九日卯時上御重熙堂承旨入侍時右副承旨徐榮輔記事官李海淸徐有聞林景鎭以次進伏訖上曰顯隆園獻官入侍可也賤臣承命出與獻官徐有防偕入進伏上敎有防曰今日當到何處耶有防曰今日留宿於新邑明早可以入去矣上曰祭物祭器必各別精潔諸執事申飭齋沐將事後園上奉審局內植木亦爲看審以來可也命退諸臣以次退出
정조 16년
行都承旨趙尙鎭坐行左承旨黃昇源坐右承旨李晩秀坐直左副承旨申獻朝坐直右副承旨徐榮輔內閣直同副承旨金孝建坐注書李海淸仕直一員未差假注書鄭尙愚仕事變假注書金熙華仕
정조 16년
壬子五月二十日午時上御重熙堂承旨入侍時右副承旨徐榮輔記事官李海淸徐有聞林景鎭以次進伏訖上曰惠慶宮進服蔘桔茶前方中加人蔘五分自今日限五貼製入出榻敎仍命讀公事書判付訖命退承史以次退出
정조 16년
行都承旨趙尙鎭坐行左承旨黃昇源坐直右承旨李晩秀坐左副承旨申獻朝坐右副承旨徐榮輔內閣直同副承旨金孝建坐直注書李海淸仕直一員未差假注書鄭尙愚仕事變假注書金熙華仕
정조 16년
壬子五月二十一日辰時上御重熙堂承旨入侍時右副承旨徐榮輔記事官李海淸徐有聞林景鎭以次進伏訖上曰提調入侍出榻敎賤臣承命出與提調鄭昌順偕入進伏昌順曰景慕宮忌辰已過伏想聖慕益復如新此時聖體若何上曰益復難抑矣上曰惠慶宮進服蔘䓀茶自昨日限五貼製入言于承旨書出榻敎可也命退諸臣以次退出
정조 16년
行都承旨趙尙鎭坐行左承旨黃昇源坐右承旨李晩秀緣故出左副承旨申獻朝坐直右副承旨徐榮輔坐直同副承旨金孝建坐注書李海淸仕一員未差假注書鄭尙愚仕直事變假注書金熙華仕
정조 16년
徐榮輔啓曰明日乃是初伏自明日處暑間視事頉稟之意敢啓傳曰知道
정조 16년
傳于李晩秀曰次對今日來會
정조 16년
李晩秀啓曰今日次對兩司長官當爲進參大司憲鄭存中大司鍊金履禧竝卽牌招何如傳曰允
정조 16년
徐榮輔啓曰藥房都提調洪樂性提調鄭昌順副提調趙尙鎭爲承候來待矣傳曰入侍
정조 16년
徐榮輔啓曰領府事李福源左議政蔡濟恭爲承候來待矣傳曰入侍
정조 16년
徐榮輔啓曰時原任閣臣爲承候來待矣傳曰入侍
정조 16년
傳于李晩秀曰大臣備局堂上引見
정조 16년
徐榮輔啓曰藥房都提調洪樂性提調鄭昌順副提調趙尙鎭伏承口傳下敎不勝煎迫罔措率諸御醫請對矣無批答
정조 16년
徐榮輔啓曰藥房都提調洪樂性提調鄭昌順副提調趙尙鎭雖伏承退去之敎衷情轉益罔措率諸御醫更爲冒萬死求對矣無批答
정조 16년
以承旨口傳下敎於大臣以下閤外待命處曰頑不滅死忍過昨日則此時豈或開口容喙於生世事而一日生在地上君臨卿等則其可忍爲無倫忘讎之人哉予雖不肖無狀其孝親尊先之心衆凡所同得則萬古天下豈有一毫歇後於天常人紀所當然之事而當爲不爲含恤茹冤三十年如一日乎卿等亦須思之自予御極以後於某年義理不敢一番明言洞諭而其誅之也因他事其討之也托他條敢怒而不敢言欲言而不敢詳者予果眞箇匿讎而忘怨義理之可明而不明懲討之可施而不施乎此箇事理爲今日東土臣庶以鍮匙抣飯者孰不知予隱忍之本心而爲之悲苦傷痛乎此無他先大王許多丁寧之諭嚴截之敎竝姑不敢提說最是甲申二月二十日召大小諸臣於眞殿門外有御筆手書口奏萬言文字頒示之擧而其槪略卽某年事之或有以某有何罪某犯何事提起於將來者則無論其事如此如彼此以予謂如此如此也以不忍言不忍聞不忍提不忍見不忍道句語結之曰以聖躬當之諄諄申申至以語到此事者斷以耉輝鏡夢之律其下又有不忍承聞之敎而又若曰如是然後可以明汝未暴之先志而予之慟惜之心可以有辭世臣又可次次知汝本心及先志又知予之此意而汝亦爲孝於祖之孫孝於父之子爲敎又召大臣以下齋殿下宗統綸音其時事實皆入於丙申年上疏後洗草中惟綸音及口奏眞殿之文字尙在史庫及政院日記口奏文字雖不敢奉出而見之至於政院日記一按可知矣予於伊時因下詢質言於前席則若於先朝賓天之後謂可以惟意所欲爲一反甲申之對則是其事死如事生之意乎且況聖敎中慟惜二字卽追悔之聖意予奉而銘肺將爲死且瞑目之端然不可抑者至慟也不可遏者至情也大倫所在血讎在彼於是乎參前倚衡求權於經千思萬量焦腸煎肝先之以乙未誅討以身替當而必欲及於先朝在宥之時而次又翌春丙申以陳情之疏泣籲於代聽庶政之後獲蒙天地罔極之恩特命以不忍見之文字竝付之洗草及其洗草之日聖敎若曰此擧勝於思子之臺望子之宮予有歸見地下之顔其下又有感頌掩泣之敎予豈忍盡誦乎仍命行百官之賀而書下錫號之綸音及御製諭書御筆銀印而予初則抵死不敢承當尋有還收錫號之命及諭書中嘉奬句語刪去之敎故予不得已祗受又其後御殿受宴命予往伸展省之禮今雖欲百番編書萬番揄揚豈有過於先大王甲申追悔之敎及丙申洗草之命乎此其先朝本意之大略也先朝聖恩自先朝聖恩予之至慟自予之至慟自丙申丁酉以後屢起之逆獄無不本之於某年義理雖知我者知之不知我者不知而予之所執政在於外而形跡之不露內而義理之自伸外而甘受忘讎之譏內而默運致討之方上而不負聖恩下而不泚吾顙而要之歸趨不越乎次第酬慮而後已向筵嶺儒所奏中誅討之不以其罪取譬於里克里克之時獻公若有遺戒里克之事孔子豈有貶議此則嶺儒跡疎初雖未悟聞此敎不待多言必當立解矣但近日廷臣之北面於予而跡不疎外識其裏面者於此若有一毫謂予有未盡分處殆若乙亥以前之誅討者非亂賊乎逆臣乎乙亥以前則先大王以事屬聖躬過加靳持而在今時則予果忽於不反兵之義抛却不共戴之讎故致此近日爻象乎此所以九日齋居如不欲生而不欲對卿等臣隣者也蓋以三十年含茹之本心豈欲忍言於絲綸忍見於章奏而星霜浸遠事實漸晦以不忍提而後生不知莫重之義以不敢道而世人不識莫嚴之事而左相以素所秉執之人抗陳一箚不得不措語賜答伊後卽欲禁其紛然只於諸臣章奏或不賜批或令還持去者此非前後之矛盾一則象魏懸法一則生道示人也其後嶺儒之來也召見賜批亦出於急於曉諭又以嶺儒入侍時筵話卽令頒示中外尤可見予意之所在則領會者見必痛泣迷昧者聞當戰慄而已凡今血氣之倫頂天立地者寧或有他意於其間哉此而或反於是萬一有見批旨與絲綸而不知冤酷之意聞面諭與筵本而未見痛泣之容敢於不忍言不敢道之撐天蟠地罔極之事謂予忘先背本則此果何許心腸外此皆屬於不覩不聞姑不索言而前乎千古後乎千古豈有若不忍言不敢道之某年大義理則予之本來所執之上段縷縷云云者果若有未盡分處則雖至尸諫無所不可又或所謂未及懲討之類各自有委折而細細斟酌料定者予於此其可無端恬然乎設有未知予意者但當紬繹本意所在期於自歸無疑而已爲今日臣子忍於此事爲因此逞私之端爲藉此挾雜之計以匿讎忘怨隱然歸之於上而乃敢托以懲討不稱量無倫脊不當入而入當入而不入之類茶飯說去於公私話頭則惟今朝鮮世界所謂君長者果何如人也俄筵先以二字下敎於卿等非激也予雖不學不爲任情之說焉徹天窮地之至慟猶不敢任己私而任予意況對臣隣豈爲此蔑理悖常之言乎人而無人倫不得爲人國而無人倫不得爲國況君人而御國者若於孝親尊先之事有一毫未盡分之歎而爲廷紳之所抵掌容喙則國非其國卿等豈待筵敎而知之乎有人倫然後爲人爲國卿等之平日免冠只曰俟命果何益於大義而何益於予乎其所闡揮之方卿等思之
정조 16년
徐榮輔啓曰校理申馥副校理李貞運纔已罷職出去矣玉堂上下番俱空事甚未安校理李祉永修撰李儒慶副修撰沈興永卽爲牌招以爲推移入直之地何如傳曰允
정조 16년
以校理李祉永副修撰沈興永牌不進罷職傳旨傳于徐榮輔曰只推
정조 16년
行都承旨臣趙尙鎭左副承旨臣申獻朝右副承旨臣徐榮輔同副承旨臣金孝建啓曰俄下口傳下敎辭旨懇惻義理昭揭臣等旣已涕泣而受之所當涕泣而頒之竊附於闡明之義而第於十行之中往往有非臣子所忍承聞之語此實我聖上以至切至痛之情寫至微之義將以明天理立人紀於天下後世則遣辭之際固知出於萬萬不獲已而若臣等之所不忍讀所不敢頒者以其有決非臣子所敢聞所敢承之敎也以臣等之心推八方臣庶之心則臣等之所不敢聞所不敢承者其孰敢見而讀之乎前席仰陳尙有未罄之懷玆敢相率聯籲伏乞聖明更加三思亟收傳敎中不忍聞不敢承之句語使臣等得以奉而頒布千萬泣祝惶恐敢啓傳曰知道
정조 16년
記注官李宗烈書啓臣敬奉聖批馳往傳諭于西部龍山坊麻浦議政府右議政朴宗岳所住處則以爲臣席藁江郊泣血訟愆不自意恩旨誕下職秩如舊臣誠驚惶震駭五內失守不知所措也臣鈍滯生疎無往非罪而至於向來事關係何如難愼何如而臣孽由已作罪犯罔赦嶺海鈇鉞之典猶不足以贖其萬一也聖恩天大止於薄勘匪怒伊敎匪罰伊榮而今此還收之命有隕自天十行之批史官臨宣是豈負罪賤臣所可堪承者哉顧今犬馬之疾浹旬彌留恩命之下未卽趨承又況命召所重與他自別而未免淹滯荒郊揆以義分也事體也尤不勝萬萬震悚謹當收拾精神冒入文字恭竢處分云矣敢啓傳曰知道
정조 16년
吏曹口傳政事以李鉉重爲平山府使
정조 16년
傳于李晩秀曰禮兵換房
정조 16년
以咸鏡監司李文源狀啓德安陵火巢內偸占民人韓廷旭金福玄等嚴刑取招事傳于申獻朝曰年條旣未知之參酌刑放事回諭
정조 16년
以江原監司尹師國狀啓原州民家漂失事傳于黃昇源曰各別拔例顧恤斯速奠接事回諭
정조 16년
以忠淸監司朴天衡狀啓慶尙道左漕倉漕船致敗所拯穀物從民願發賣以錢上納事令廟堂稟旨分付事傳于黃昇源曰係是民事依狀請施行事令廟堂郞爲分付
정조 16년
以忠淸兵使崔景岳狀啓緝盜疎忽不審檢飭惶恐待罪事傳于金孝建曰勿待罪事回諭
정조 16년
兵曹訓鍊都監中軍申大顯仍任事承傳
정조 16년
徐榮輔以兵曹言啓曰今五月十七日武臣堂上朔試射日次而內外中日旣已停止不得爲之之意敢啓傳曰知道
정조 16년
徐榮輔以兵曹言啓曰今五月二十日文臣朔試射日次而內外中日旣已停止不得爲之之意敢啓傳曰知道
정조 16년
徐榮輔以兵曹言啓曰本曹郞廳今日修掃摘奸時巡審則萬安門南邊墻垣蓋瓦下外面長廣各數尺許半邊缺落矣雖與全頹有異不可仍置爲先令紫門監以杻把子堅實圍排之意敢啓傳曰知道
정조 16년
徐榮輔以兵曹言啓曰卽接西所衛將鄭信達牒報則泰秋門南邊內宮墻四間許仍雨頹圮云爲先令紫門監杻把子及長木堅實圍排把守軍則金虎門入直軍十五名除出限修築間嚴加守直之意分付何如傳曰允
정조 16년
徐榮輔以訓鍊都監言啓曰因兵曹草記泰秋門南邊內宮墻四間許頹圮處金虎門軍十名該哨官率領限修築間晝察夜巡之意敢啓傳曰知道
정조 16년
徐榮輔以兵曹言啓曰卽接西所衛將鄭信達牒報則泰秋門西邊宮墻內面一間許因雨缺落云爲先令紫門監杻杷子及長木堅實圍排把守軍則與全體頹圮有異金虎門入直砲手五名除出限修築間嚴加守直之意分付何如傳曰知道
정조 16년
徐榮輔以訓鍊都監言啓曰因兵曹草記泰秋門西邊宮墻內面一間許缺落處金虎門軍五名該哨官率領限修築間晝察夜巡之意敢啓傳曰知道
정조 16년
徐榮輔以兵曹言啓曰卽接集春營入直哨官朴守澤手本則集春門南邊舊築宮墻四間許因雨頹圮云爲先令紫門監以杻杷子堅實圍排依例樹柵待晴卽爲修築而把守軍兵集春營入直御營軍十五名除出限修築間嚴加守直之意分付何如傳曰允
정조 16년
徐榮輔以御營廳言啓曰集春門南邊宮墻本廳字內舊築四間許頹圮處集春營入直軍十五名除出把守事自兵曹草記矣集春營入直軍十五名除出將官率領限改築間輪直把守而令紫門監堅實樹柵之意敢啓傳曰知道
정조 16년
徐榮輔以訓鍊都監言啓曰因兵曹草記集春門北邊雜築宮墻一門許外面椽木二箇腐傷蓋板與瓦子缺落處廣智營軍八名除出將校一人率領限修改間晝察夜巡之意敢啓傳曰知道
정조 16년
徐榮輔以兵曹言啓曰卽接廣智營入直哨官洪普泳手本則廣智營近處新築宮墻一間許外面椽木二箇腐傷蓋板與瓦子因雨缺落云待晴卽爲修改而其在愼重之道不可疎忽令該營晝察夜巡之意分付何如傳曰允
정조 16년
金孝建以兵曹言啓曰卽接西所衛將許鏛牒報則本所東邊大松一株爲風雨折傷云令該所依例斫去之意敢啓傳曰知道
정조 16년
徐榮輔以兵曹言啓曰卽接慶熙宮衛將金世桓牒報則本宮開陽門東邊舊築墻垣五間西邊舊築墻垣四間武德門西邊舊築墻垣四間因雨頹落云爲先令繕工監以杻杷子堅實圍排待晴卽爲修築而亦令巡邏營門申飭校卒另加巡察之意分付何如傳曰知道
정조 16년
徐榮輔以兵曹言啓曰卽接南道參軍申大恒牒報則禁衛營所授昭義門北邊體城四間許因雨頹圮云爲先令繕工監以杷子堅實圍排分授軍門待晴卽速修築而把守軍兵亦令該營門量宜定送限改築間嚴加守直之意分付傳曰允
정조 16년
徐榮輔以禁衛營言啓曰本營分授昭義門北邊體城四間許頹圮處把守軍兵令該軍門量宜把守事自兵曹草記矣出番鄕軍二十名哨官一員嚴飭定送率領晝夜輪回把守而待晴卽爲修築之意敢啓傳曰知道
정조 16년
徐榮輔以兵曹言啓曰卽接西道參軍金鎭五牒報則訓鍊都監所授肅靖門西邊體城前日頹圮處連接體城二間許又爲頹圮云爲先令繕工監以杷子堅實圍排分授軍門卽速修築而把守軍兵亦令該軍門量宜加定與前把守軍兵亦令該軍門量宜加定與前把守限改築間合力守直之意分付何如傳曰知道
정조 16년
徐榮輔以訓鍊都監言啓曰本局分授都城肅靖門西邊體城前已頹圮處連接體城二間許又爲頹圮處令該軍門卽速修築把守軍兵量宜加定事自兵曹草記矣今日爲始砲手十名加定與前把守將卒限改築間合力守直之意敢啓傳曰知道
정조 16년
徐榮輔以兵曹言啓曰卽接西道參軍金鎭五牒報則訓鍊都監所授肅靖門西邊近處體城四間許因雨頹圮云爲先令繕工監以把子堅實圍排分授軍門待晴卽速修築而把守軍兵亦令該營門量宜定送限改築間嚴加守直之意分付何如傳曰允
정조 16년
徐榮輔以訓鍊都監言啓曰本局分授都城肅靖門西邊體城四間許因雨頹圮處令該軍門待晴卽爲修築把守軍兵量宜定送事自兵曹草記矣今日爲始砲手二十名將校一人率領限改築間輪回守直之意敢啓傳曰知道
정조 16년
徐榮輔以兵曹言啓曰卽接西道參軍金鎭五牒報則訓鍊都監所授肅靖門西邊體城二間許頹圮云令繕工監爲先以把子堅實圍排分授軍門從速修築而把守軍兵亦令該軍門量宜定送限改築嚴加守直之意分付何如傳曰允
정조 16년
徐榮輔以訓鍊都監言啓曰本局分授都城肅靖門西邊體城二間許頹圮處令該軍門從速修築把守軍兵量宜定送事自兵曹草記矣今日爲始砲手二十名將校一人率領限改築輪回守直之意敢啓傳曰知道
정조 16년
徐榮輔以兵曹言啓曰卽接南道參軍申大恒牒報則禁衛營所授昭義門北邊體城三間因雨頹圮云令繕工監爲先以把子堅實圍排分授軍門待晴卽爲修築而把守軍兵亦令該軍門量宜定送限修築間嚴加守直之意分付何如傳曰允
정조 16년
徐榮輔以禁衛營言啓曰本營分授昭義門北邊體城三間頹圮處把守軍兵令該軍門量宜把守事自兵曹草記矣出番鄕軍二十名哨官一員嚴飭定送率領晝夜輪回把守而待晴卽爲修築之意敢啓傳曰知道
정조 16년
徐榮輔以訓鍊都監禁衛營御營廳言啓曰御營廳字內集春門南邊舊築宮墻十間許在於左右新築之間而四間許前已頹圮餘存六間許亦未免將頹之慮今五月二十五日爲始一竝撤毁三營合力改築之意敢啓傳曰知道
정조 16년
徐榮輔以訓鍊都監言啓曰依傳敎本局前中軍申大顯仍任之意敢啓傳曰知道
정조 16년
黃昇源以賑恤廳言啓曰因漢城府牒報各部民家頹壓自今月十六日至十九日東部字內全家頹壓四戶各錢二兩完少頹多二十九戶各布一疋西部字內全家頹壓一百二十四戶各錢二兩全幕頹壓三十三戶各錢二兩全幕漂失十一戶各錢二兩全家漂失十一戶各錢二兩完少頹多五十四戶各布一疋南部字內全家頹壓六十八戶各錢二兩全家漂失七戶各錢二兩完少頹多五十五戶各布一疋北部字內全家頹壓十八戶各錢二兩完少頹多十八戶各布一疋中部字內完少頹多一戶布一疋合五百五十二兩布三十同七疋依例已爲分給之意敢啓傳曰知道
정조 16년
黃昇源以賑恤廳言啓曰西部倉洞契任掌林億萬今月二十一日本洞路傍得二歲遺棄男兒同里居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 16년
申獻朝以義禁府言啓曰德山兼任海美縣監李永喆殷山縣監徐有鍊竝拿問事傳旨啓下矣李永喆時在任所云發遣府書吏差兼官拿來徐有鍊亦在任所云發遣府羅將拿來何如傳曰待待命拿囚
정조 16년
申獻朝以義禁府言啓曰龍淵別將尹興權金城別將李熙修城山別將朴以徽慈母山城別將朴文曾等竝拿問事傳旨啓下矣尹興權李熙修朴以徽朴文曾俱在任所云依例發遣府書吏羅將定假將後竝拿來何如傳曰待待命拿囚
정조 16년
領府事李福源左議政蔡濟恭等疏曰伏以臣等於朝筵伏承爲人臣子不忍晷刻承聞之下敎五內震剝蒼黃逬出泥首閤外惟願速死筵退之承宣奉示口傳下敎首尾累千百言嚴正惻怛可以感木石而孚豚魚臣等且讀且泣不能成聲以我殿下三十年不忍言不忍聞之聖心而致有今日之下敎此臣等萬死之罪也嗚呼我殿下三十年所秉執所遵行之義理至重至大至嚴至敬至精至微建諸天地而不悖百世以俟聖人而不惑凡北面於殿下之庭者於此而一或有毫釐之差則是亂逆也嗚呼我先大王至慈追悔之聖德我先邸下至性出天之睿孝我殿下所以奉承兩聖人遺訓闡明千百代大義者嗚咽掩抑丁寧敷示於筵諭疏批之間三十年不忍言不忍聞之精義微旨近日以來開曉如日月懸揭如斧鉞環東土大小臣民之有人心有臣分者莫不流涕攢手奉持莊誦若夫當時凶徒之罪盈惡極天地鬼神之所不容者次第劓殄皆伏天誅而我殿下所以行誅討之典者深得春秋微而顯之義今日口傳下敎中丙丁以後治逆以身替當之敎卽此也俄者筵敎中惟恐其跡不晦之敎亦此也此蓋先大王所以諄複告戒於我殿下我殿下所以涕泣承受於先大王謹守恪奉之道嚴討快誅之意竝行不悖永有辭於天下萬世臣等每一仰想我殿下苦心至德未嘗不腸摧心折而繼之以欽仰萬萬也嗚呼以我殿下罔極之至痛無窮之孝思三十年銜哀茹恤之中酌量錙銖動中權衡義之盡也仁之至矣臣等之悲憤痛迫雖擧國所同而豈復有一辭可陳於殿下之前者哉苟或有不靖不逞之輩敢藉此莫重莫嚴之事容易掇拾猥煩章牘旣沒懇惻之誠全無畏愼之意而又或挾雜私意暗售恩讎反使撐天亘地之大義理爲此輩所藉弄則其爲蔑君網而壞人紀陷民志而亂世道不但臣等之所明目致討國有常刑罪不容於誅殛矣今番方外儒生之疏旣未登徹雖不得明言顯斥而若不昭示義理嚴加防遏則安知若此類不接踵而起也此實臣等之所大懼也臣等退自前席愚忱耿耿玆敢聯陳短章仰瀆崇聽而震迫之餘神精遁失不能萬分一仰贊聖德發揮聖意此尤臣等之罪也伏乞聖明下臣等此疏頒示中外俾國內遐邇大小搢紳章甫咸知大義理所在毋敢自陷於重辟國事幸甚臣民幸甚答曰省疏具悉卿等之懇見閤外口傳下敎聞筵中多少說話者苟有血氣之倫孰不悟迷披昏於差毫謬千之分也際又卿等之疏如是敷陳不負予期望之意須以此疏令政院拔例謄頒於朝紙仍傳曰此批答遣史傳諭
정조 16년
負罪臣朴宗岳疏曰伏以夫君臣父子之倫天之經地之義而撐天地亘今古攧撲不破者也一或有妖腰亂領干紀犯分之輩孽芽其間必大行天討殪殄滅之然後人道立而天網定可免於夷狄禽獸之歸而國得以爲國人得以爲人可不愼哉可不戒哉噫嘻痛矣九賊之千妖萬惡至凶至慝載籍以來所未有者也序立肆市雖未及行而跪斬孥籍豈不亟施臣於前日箚本中明目而陳之大臣諸臣亦皆次第申請及宣大臣之批若曰有先大王受敎仍不賜兪允嗚呼臣頃日帳殿入侍也伏承以先王心爲心之敎肝肺倍激涕淚無從伏惟我先大王因心之友盡倫之德曠千古而冠百王苟使九賊劇逆大憝千剮萬戮之罪現發於當日則必不以鬼誅之先及而有拘於追施之禁令也明矣我聖上以我先大王之心爲心明天理正人紀則何不念及於此而必遵聖人達權之訓廢却萬世應行之典乎蓋天下之逆一也而聖國等諸賊之不施追律以其鞫庭之未及輸款也此賊則旣承款於金吾又承款於親訊則便一已結案已正法之賊也不可以聖國等未承款追施律論也至若星漢之逆節凶圖臣之前後沬飮不啻四五次而天聽邈然天誅不行輿情沸騰日甚一日此賊卽一至微至卑蟣蝨之類苟使渠無耳目濡染之習則凶肚悖腸何由以蘊結凶言悖說何故以發口常日之綢繆謀議平居之詬天罵日視若茶飯恬不爲異故怨懟之心忍耐不得狠毒之氣自然綻露外托言事之名內售不道之計萬古天下寧有是哉寧有是哉終若煦濡之任他之則是古人所謂反遲禍大者也人理之滅絶天常之斁敗猶屬將來間事姑舍是種下生種枝上添枝將不知國家稅駕於何地思之至此寧不骨靑而膽墜也哉殿下何惜一箇逆漢而不爲之淵然深思廓揮乾斷耶若無窩窟根柢則爲國家爲世道幸甚而顧其排布醞釀明若觀火宜卽因其端緖之現露拔其本而塞其源也故臣於向日筵席重言復言終乃冒萬死而以質問爲說伏想聖聰亦必記有矣今此兩賊異身同腸一而二二而一也其窩窟必同也其根柢亦同也星漢則嚴鞫得情夬正王法九宗則亟命王府追律擧行斷不可已也而九宗雖斃其梟子獍雛與渠父同一戾氣同一凶心其窩窟根柢之所在必當與聞而稔知之竝與星漢而一體嚴訊破其窩窟拔其根柢千萬至祝仍伏念臣負犯至重自陷不測之誅而聖恩曲庇止於薄勘之科臣席藁江村泣血訟愆而目見凶逆之輩出天網之太恢起而繞壁達夜不寐臣雖不忠無狀忝在大官義同休戚敢效獄中上書之義粗伸沐浴請討之忱伏願聖明俯賜諒察不以人而廢其言則臣死之日猶生之年矣臣無任伏地瞻天猥越戰灼之至答曰省疏具悉卿懇豈可漫語申複兼有口傳下敎之時乎卿須安心勿辭入來視事仍傳曰遣史官傳諭
정조 16년
左參贊金華鎭行司直徐有隣吳載純工曹判書鄭昌順副司直金尙集兵曹判書李秉模刑曹判書金思穆戶曹判書趙鼎鎭副司直金憙徐有大漢城左尹李漢豐副司直朴祐源吏曹參判李在學開城留守李時秀京畿監司徐鼎修副司直鄭東浚刑曹參判徐龍輔右承旨李晩秀右副承旨徐榮輔直閣南公轍等疏曰伏以立殿下之庭食殿下祿而不識我殿下之心其可曰殿下之臣乎人之所以爲人國之所以爲國惟彝倫是秉惟義理是闡而奈之何近日以來倫彜旣明而反斁義理將伸而復晦駸駸入於人不人國不國之域致承今日之敎而尙且退自筵席依舊食息其亦冥且頑矣嗚呼臣等豈忍沘筆伸紙復提不忍言不敢道之說貽慼我殿下之心乎然而以其不忍言不敢道而終至泯默則我殿下弸結之至慟秉執之精義將無以曉告於中外闡明於來後玆不得不流涕而陳之惟我殿下値千古至艱之會抱千古所無之慟銜恤茹哀三十年如一日而臨御以後參倚乎權衡之際剖析乎精微之奧崇奉之禮顯揚之典靡不庸極莫不合天理而順人情至若當日譸張誣逼之凶徒亦莫不默運睿機次第銖鋤而幾微不露裁量曲當義理不期明而自明懲討不期嚴而自嚴譬如上天之載無聲無臭是豈小人之腹所可窺測此所以上下文字之間無所事於明言洞說而聖人斧鉞之權自行一部麟經之中矣噫彼凶醜不殄之餘孽復肆曩日跳踉之舊習乃有如星漢者出而隱映閃忽指意叵測聖心之震惕廷紳之憤痛益復如新於是乎公車之箚疏前席之奏對前之所不忍言而今忍言之昔之所不敢奏而今忍奏之逖矣嶠南之萬餘章甫至有裹足而叫閽秉彝所同天理可見一籲再籲掩抑賜批假之以恩禮者仰惟聖念懼年歲之寢遠恐義理之或晦而今若效嚬投疏人人言之不顧莫重之義理罔念至哀之聖意則其隳臣分而傷國體固已寒心而萬有一憑藉大義挾雜私意則其設心之巧慝殆有深於向日之凶徒此固今日廷臣深惡而絶斥者也嗚呼天常民彝凡夫匹庶之所欲自盡於君親者況以帝王之尊聖明之學仁精義熟可質神明而惟彼愚無知識者暗相容喙敢曰此義當明而不明也其事當爲而不爲也是掩翳我殿下之心也誣毁我殿下之孝也終必至於爲凶逆斁絶彝常而後已豈不大可懼哉嗚呼殿下所以寤寐而奉持者先大王止慈之訓也遵守而闡明者先邸下止孝之純行也一念洞屬式克欽承永有辭於天下萬世則私義也婦孺之所當知豚魚之所可感而一有背馳而壞亂之則此先大王之逆臣也先邸下之逆臣也我殿下之逆臣也臣等雖不武亦豈不明目張膽聲罪而致討乎臣等自承筵敎衷情震剝敢以明聖旨定民志之義相率陳籲伏乞聖明將臣等此章頒示京外昭揭義理永杜亂萌則國家幸甚臣民幸甚臣等無任震迫憂念涕泣云云答曰省疏具悉大臣批俄已略及而卿等勿以一張疏陳爲塞責交相以此曉告使人人知此箇義理亦知義理中眞箇義理上而不貽𢞓下而能堅守則此疏豈但爲發揮本意之資乎
정조 16년
行都承旨趙尙鎭坐行左承旨黃昇源坐右承旨李晩秀坐直左副承旨申獻朝坐右副承旨徐榮輔坐同副承旨金孝建坐直注書李海淸仕直一員未差假注書鄭尙愚仕事變假注書金熙華仕
정조 16년
藥房提調鄭昌順副提調趙尙鎭啓曰代未審夜間聖體調攝若何寢睡水剌之節膈氣陞降之候何如臣等率諸御醫趁早入診詳察聖候議定繼進當否爲宜王大妃殿氣候何如惠慶宮氣候何如臣等不任區區伏盧敢來問安竝此仰稟答曰知道慈殿慈宮氣候一樣卿等不必入侍矣
정조 16년
傳于李晩秀曰禮房承旨馳詣健元陵奉審摘奸局內諸陵一體奉審以來
정조 16년
傳于趙尙鎭曰守令有闕之代令該曹口傳差出未下直守令皆令明日辭朝
정조 16년
吏曹口傳政事洪樂正爲鴻山縣監趙廷獻爲龍宮縣監
정조 16년
傳于徐榮輔曰奉審承旨入侍
정조 16년
三月朔水原武士朔試射柳葉箭嘉善崔道義折衝金恒一四中六分以上加資閏四月朔水原武士朔試射柳葉箭嘉善崔道義四中七分已加資邊將除授出身金仁厚三中六分加資閑良尹勉鎭李會點牟景郁三中四分以上直赴殿試
정조 16년
以江原監司尹師國狀啓原州民家頹壓事傳于黃昇源曰依昨下回諭擧行事回諭
정조 16년
李晩秀以禮曹言啓曰卽接宗廟署所報則今日薦新時奉審則宗廟第十三室東邊靑斑子自北第二井穿破仰壁土塊墜落於祭床上云莫重殿內有此土塊墜落之患事甚驚悚慰安祭今二十五日北菀陛修改告由祭兼行祝文中措辭添入臣與本署提調依例奉審後稟處何如傳曰允
정조 16년
李晩秀以禮曹啓臣光履與本署提調臣李秉模進詣宗廟奉審則第十三室東邊靑斑子自北第二井穿破仰壁土塊墜落於祭床上修改不容少緩告由修改之節今二十五日北苑階修改時一體擧行祝文中以此措辭添入事分付何如傳曰允
정조 16년
徐榮輔以景慕宮都提調意啓曰太常所進林檎今方薦新於本宮而宮苑林檎初無結實莫重薦新無以擧行不勝惶恐之意敢啓
정조 16년
趙尙鎭以吏曹言啓曰今此宗廟永寧殿社稷修改告由祭諸執事中時無職名人員令該曹口傳付軍職何如傳曰允
정조 16년
領敦寧洪樂性疏曰伏以我殿下銜哀茹慟三十年如一日而秉執之義理至精至微至嚴至敬所遵奉者先大王之遺訓也所闡明者先邸下之遺志也猗歟大矣哉大聖人之盛德達孝也可以建天地而不悖可以竢百世而不惑雖使堯舜易地惟當如我殿下而已矣如臣等愚迷者不忠無狀不能闡揚我殿下之苦心至意以殿下不忍言不忍聞之聖心致有今日不敢聞不敢承之下敎臣等之罪萬死難贖臣伏讀聖敎臆塞腸摧淚逬聲呑嗚呼先大王追悔之聖慈先邸下出天之睿孝我殿下之精義微旨昭揭日月明垂宇宙使今日環東土含生之倫莫不涕泣莊誦瞻天攢頌而永有辭於千萬世矣噫嘻元惡大憝罪逆貫盈者自就誅滅次第芟夷可見乾道之不忒而我殿下奉天而行誅討者默運神籌允合經權旣微且顯卽一部春秋之鈇鉞也臣於是仰想殿下善繼善述之至孝嚴討嚴誅之大義不覺肝膽寸裂涕淚交橫而尤不勝欽仰萬萬嗚呼世道陷溺人心叵測若有怪鬼不逞之徒全無哀痛敬畏之意敢生猥雜跳踉之計暗挾好惡之私潛售恩怨之報煩褻章牘從橫談論使至敬至重莫嚴莫大之義理作爲渠輩把弄憑藉之資則此亦一凶肚逆腸也自歸不道之科焉逭三尺之誅乎嗚呼自今以往八方臣庶可以知君綱之尊人紀之明而庶不陷於夷狄禽獸之域矣臣朝登筵席顚倒先退敢將未畢之哀忱玆以飮涕略陳而如臣荒拙之辭膚淺之言誠不足昭闡聖志之萬一伏念朝下傳敎字字哀痛句句懇惻有足以感孚豚魚之迷頑則何況具秉彝之性者孰不感泣開悟仰悲我殿下罔極之孝思欽頌我殿下精密之義理哉伏乞聖明傳敎中臣子不敢承聞之句語亟賜收還仍命頒示中外使天經地義永垂百代亂臣賊子有所懲畏國事幸甚臣民幸甚臣無任云云答曰省疏具悉卿懇昨日兩大臣之批已詳言覽可悉之仍傳曰此批答遣史官傳諭
정조 16년
壬子五月二十三日卯時上御重熙堂同副承旨與顯隆園獻官入侍時同副承旨金孝建記事官李海淸徐有聞林景鎭獻官徐有防以次進伏訖上敎有防曰祭享果平安設行乎有防曰依下敎祭物祭器各別精潔將事之時務盡虔誠果得平安設行矣上曰樹木何如有防曰將事後園上奉審仍爲看審局內則所種樹木擧皆茁茂幾爲成林矣上曰進御加味香橘茶依前方一貼煎入出榻敎上曰進御加味香橘茶前方中香薷加一戔白扁豆加五分加檳榔一戔一貼煎入出榻敎仍命退諸臣以次退出
정조 16년
壬子五月二十三日申時上御重熙堂奉審承旨入侍時右副承旨徐榮輔記事官李海淸徐有聞林景鎭以次進伏訖上曰健元陵奉審陵上果無頉乎榮輔曰陵上果無頉而局內諸陵亦依下敎一體奉審則果皆無頉矣命退承史以次退出
정조 16년
行都承旨趙尙鎭坐直行左承旨黃昇源坐右承旨李晩秀坐左副承旨申獻朝坐直右副承旨徐榮輔坐同副承旨金孝建坐注書徐有聞仕直李海淸奉命出去事變假注書金熙華仕
정조 16년
申獻朝啓曰禁衛大將李漢豐以東關王廟獻官今方受香出去矣所佩命召來請還納何以爲之敢稟傳曰仍佩往來都提調摠察從事官發牌聽傳敎
정조 16년
傳于李晩秀曰傳香承旨奉審摘奸以來
정조 16년
傳于趙尙鎭曰都承旨入侍
정조 16년
金孝建啓曰未下直守令皆令明日辭朝事命下矣鴻山縣監洪樂正兩司俱未署經而憲府則大司憲鄭存中執義林道浩掌令權儐未肅拜掌令金星甲持平朴載淳呈辭只有持平崔重圭一人無以備員署經未肅拜呈告人員倂卽牌招諫院則大司諫及正言一員未差司諫李身晦在外正言李肇源未署經只有獻納朴瑞源一人無以備員署經何以爲之敢稟傳曰正言李肇源使之署前行公擧行一司除署經仍令當日辭朝
정조 16년
傳于趙尙鎭曰下直守令留待
정조 16년
傳于申獻朝曰左副承旨下直守令入侍
정조 16년
傳于黃昇源曰左承旨入侍
정조 16년
申獻朝啓曰注書李海淸假注書鄭尙愚俱以奉命出去省記無人何以爲之敢稟傳曰徐有聞還付注書牌招入直
정조 16년
吏曹口傳政事注書單徐有聞
정조 16년
申獻朝以戶曹言啓曰宗廟東西外墻頹圮處今二十五日正殿北苑階修改時一體始役之意敢啓傳曰知道
정조 16년
徐榮輔以奉常寺都提調提調言啓曰東籍親耕田所種大麥打作則所出爲九石四斗小麥打作則所出爲一石五斗之意敢啓傳曰知道
정조 16년
李晩秀以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 16년
李晩秀以備邊司言啓曰各道還弊謄書冊子隨下書入之命出於爲民之聖意則其在擧行之道不宜少忽而本司堂上不爲句檢致勤下敎揆以事體萬萬未安當該公事堂上兵曹判書李秉模從重推考此後則各別照檢之意申飭何如傳曰允
정조 16년
申獻朝以刑曹言啓曰備邊司啓辭以永柔縣田結事尹聖烈之夤緣雜類欲賣宮房之狀萬萬痛駭隨其所在照律定配事據傳曰允陳告人一一査出勿問首從嚴刑取招照法痛繩卽爲草記事命下矣尹聖烈假稱賣土下往永柔地云故以照律定配之意前已發關該道而陳告人金致璜李時大李廷龍等一一査出卽爲捉來各別嚴訊反覆究問則金致璜以爲上年十月李柱明爲名人持永柔海嵩筒小錄來到李時大家與李廷龍同爲參見而文券久遠有難成事抛置其小錄矣今春初李柱明與李時大相議往傳于該宮監金喜成處而其後事機無所干涉云李廷龍以爲因碧只島事雖有居間而至於永柔事當初之等閑參見末後之無所干涉與致璜一般云李時大以爲碧只島陳告居間時李柱明亦持海嵩筒小錄而致璜廷龍等皆以事之難成不爲擧論矣今春間因李柱明言更覓其小錄往傳于該宮監金喜成處希覬些利往來參涉之罪無所發明云蓋此奸細之徒夤緣宮房圖奪民土之習極爲痛駭前後飭禁不啻嚴截而況且永柔事則申目判付之下乃敢更起事端符同作俑至此之極渠輩雖甚頑蠢有不可以尋常牟利之奸民比律勘斷金致璜等雖或有當初參看與末後干涉之不同旣有勿問首從照法痛繩之命謹按律文則大典通編公賤條有曰以田土奴婢陳告宮房替當其訟者嚴刑邊配名例云共犯罪者以造意爲首隨從者減一等右人等竝依此律照勘而李柱明以碧只島陳告査覈事方囚平安道營獄金喜成以宮監卽其地定配竝令本道依律擧行事發關分付于該道道臣金致璜李廷龍李時大等亦以碧只島事方在該道行査中待次末擧行何如傳曰允金致璜等旣曰後不干涉勿論可也